**Likumprojekta**

**“Grozījumi Jaunuzņēmumu darbības atbalsta likumā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts “Grozījumi Jaunuzņēmumu darbības atbalsta likumā” (turpmāk – Likumprojekts) izstrādāts pēc Ekonomikas ministrijas iniciatīvas.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2017.gada 1.janvārī spēkā stājās “Jaunuzņēmumu darbības atbalsta likums” (turpmāk – Likums), tādejādi veicinot strauji augošu jaunuzņēmumu veidošanos Latvijā un sekmējot pētniecības attīstību un pētniecības produktu komercializāciju. Tāpat spēkā stājušies saistītie normatīvie akti: 2017.gada 17.janvāra Ministru kabineta noteikumi Nr. 30 “Jaunuzņēmumu darbības vērtēšanas komisijas nolikums”, kā arī 2017.gada 7.februāra Ministru kabineta noteikumi Nr.74 “Jaunuzņēmumu atbalsta programmu pieteikšanas un administrēšanas kārtība”.Diskusijā ar jaunuzņēmumu un riska kapitāla nozares ekspertiem, kā arī Latvijas Investīciju un attīstības aģentūru (turpmāk – LIAA) kā atbalsta programmu administrējošo iestādi tikušas konstatētas vairākas Likumā ietvertās normas, kuras neatbilst faktiskajai situācijai nozarē un liedz potenciālajiem atbalsta saņēmējiem pieteikties Likumā noteiktajām atbalsta programmām. Kopš likuma un saistīto normatīvo aktu stāšanās spēkā atbalsta programmās ticis apstiprināts viens jaunuzņēmums, savukārt atbilstoši Likuma 5.panta pirmajai daļai ir tikuši apstiprināti divi kvalificēti riska kapitāla investori. Apstiprināto pieteikumu skaitu vienlaikus ietekmējis 4.paaudzes riska kapitāla fondu ieviešanas kavēšanās, kas liedz jaunuzņemumiem saņemt riska kapitāla ieguldījumus, kas ir viens no svarīgākajiem priekšnosacījumiem dalībai atbalsta programmās. Paredzams, ka papildus plānotajiem likuma grozījumiem straujāku programmas īstenošanu ietekmēs riska kapitāla fondu programmu uzsākšana tuvāko 6 mēnešu laikā, turklāt programmas atbalsta saņēmēju skaitu pozitīvi ietekmēs arī akcelerācijas programmu uzsākšana. Vienlaikus paredzams, ka likumprojekts pozitīvi ietekmēs "Izaugsme un nodarbinātība" 1.2.1.specifiskā atbalsta mērķa "Palielināt privātā sektora investīcijas P&A" 1.2.1.2.pasākuma "Atbalsts tehnoloģiju pārneses sistēmas pilnveidošanai" 8.2.2 punktā noteikti iznākuma rādītāju “atbalstīto komersantu skaits, kas saņem grantus”, jo grozījumi likumprojektā ļaus sasniegt iepriekš plānotos rādītājus, proti, līdz 2023.gadam atbalstu augsti kvalificētu darba ņēmēju piesaistei saņems vismaz 30 komersantu. Lai nodrošinātu Likuma ieviešanu atbilstoši uzstādītam mērķim un sasniegtu plānotos rezultātus, diskusiju rezultātā ir nonākts pie nepieciešamajām izmaiņām Likumā, kas ļautu jaunuzņēmumiem pretendēt uz Likumā noteikto atbalstu.**Pirmkārt**, ieguldījumi jaunuzņēmumos ļoti agrīnā stadijā, ņemot vērā nozares specifiku un darījumu riska pakāpi, tiek veikti ne tikai uzņēmuma pamatkapitālā, bet arī investējot līdzekļus konvertējamā aizdevuma formā (*convertable loan*) kā arī izmantojot daļu emisijas uzcenojumu (*share premium*). Konvertējamais aizdevums ir kvazikapitāla ieguldījums, kurš līgumā noteiktā kārtībā paredz iespēju pret ieguldījumu īpašumā saņemt jaunuzņēmuma pamatkapitāla daļas (akcijas) un tiek izsniegts pēc noteikumiem, kas ir labvēlīgāki, nekā noteikumi uz kādiem minēto aizdevumu izsniegtu savstarpēji nesaistīti uzņēmumi, un kura līgumā ir paredzēta iespēja neatmaksāto aizdevuma daļu konvertēt tai atbilstoša skaita jaunuzņēmuma (aizņēmēja) pamatkapitāla daļās (akcijās), līdz konvertācijai veicot aizdevumu procentu un pamatsummas maksājumus. Konvertējamā aizdevuma līgumā ir paredzēta kopējā aizdevuma summa, aizdevuma termiņš, izsniegšanas kārtība, procentu likme, neatmaksātās aizdevuma daļas konvertēšanas noteikumi (principi), pamatkapitāla daļas (akcijas) konvertācijas cena vai tās noteikšanas kārtība, atmaksas noteikumi, ja aizdevums netiek konvertēts. Šāda veida ieguldījumi ir vispārpieņemta riska kapitāla nozares prakse, īpaši agrīnās uzņēmuma attīstības stadijās, paredzot iespēju veikt aizdevuma kapitalizāciju saskaņā ar iepriekš noslēgtu investīciju līgumu, kurā ir definēti nosacījumi (uzņēmuma darbības vai finanšu rādītāji), pie kuriem var notikt aizdevuma konvertācija. Nepieciešams norādīt, ka konvertējamais aizdevums pēc būtības atšķiras no komercbankas aizdevuma, gan ņemot vērā darījuma būtību, riska pakāpi, gan piemērotās procenta likmes, kas ir būtiski atšķiras no līdzīgiem aizdevumiem, kas netiek veikti kā ieguldījumi jaunuzņēmumā (Saskaņā ar Latvijas Riska kapitāla asociācijas (turpmāk- LVCA) sniegto informāciju un datiem vidējā konvertējamā aizdevuma likme ir robežās no 6-8%). Turklāt procentu likmes ieņēmumi ir nebūtisks ienākumu avots šo investīciju gadījumā, salīdzinot ar iespējamo ienākumu konvertācijas gadījumā, turklāt vairums Latvijas un ārvalstu riska kapitāla fondu savus darījumus strukturē tieši konvertējumā aizdevuma formā: aptuveni puse darījumu agrīnas stadijas riska kapitāla fondu investīciju jaunuzņēmumos veikti konvertējumā aizdevuma formā. Konvertējamais aizdevums likuma izpratnē joprojām tiek uzskatīts par riska kapitāla ieguldījumu, kuru ir veicis kvalificēts riska kapitāla investors, līdz ar to saglabājas nosacījums gan par ieguldījumu, gan arī papildus menedžmenta kapacitātes celšanu un kontaktu piesaisti, kas tādējādi attīsta konkrēto uzņēmumu un biznesa projektu.**Izstrādātie grozījumi Likumā paredz iestrādāt nosacījumus, kas ļautu kvalificēties jaunuzņēmumiem, kas saņēmuši agrīnas riska kapitāla ieguldījumu ne tikai pamatkapitālā, bet arī konvertējamā aizdevuma veidā un ņemot vērā kapitāldaļu emisijas uzcenojumu** pie ieguldījuma vērtības noteikšanas, papildinot Likuma 4.panta 1.punktu. Minēto labojuma veikšanai nepieciešams redakcionāli precizēt arī Likuma 1.pantu, papildinot to ar 7.apakšpunktu, kas definē ieguldījuma veidus jaunuzņēmumā un labojot 1.panta 1.apakšpunktu. Ņemot vērā, ka 2017.gada 13.jūlijā spēkā stājušies grozījumi Komerclikumā, tāpat nepieciešams precizēt atsauci uz tiesību normu par saistīto personu uz Komerclikuma 184.1 pantu. Vienlaikus jāņem vērā, ka veicot atkārtotas investīcijas jaunuzņēmumā, kvalificēts riska kapitāla investors kvalificējas saistītās personas definīcijai atbilstoši Komerclikuma 184.1 pantam, līdz ar to atbalsta programmām nekvalificējas tie jaunuzņēmumi, kas saņēmuši riska kapitāla investīcijas vairāk kā vienā investīciju raundā. Jānorāda, ka atkārtotu investīciju raundu veikšana ir saistāma ar vispārpieņemtu nozares praksi, pie tam investora vēlme atkārtoti investēt konkrētā komersantā norāda arī uz komersanta un tā biznesa idejas potenciālu, ņemot vērā faktu, ka investors ir izvēlējies palielināt savu investīciju apjomu. Ņemot vērā minēto, **Likumprojekts paredz iekļaut izņēmumu, kurā jaunuzņēmums var kvalificēties atbalstam, ja kvalificēts riska kapitāla investors veic atkārtotus ieguldījumus jaunuzņēmumā**. Pētot riska kapitāla nozares praksi, jāsecina, ka investīcijas jaunuzņēmumos bieži pārsniedz likuma 4.panta 1. punktā noteikto 30 000 *euro* slieksni, savukārt atkārtotu investīciju gadījumā pie salīdzinoši liela investīciju apjoma (robežās no 100 000 *euro* līdz 500 000 *euro*), investīcijas tiek veiktas ar retāku intervālu nekā reizi gadā, attiecīgi ieguldītais investīciju apjoms ir pietiekams, lai to absorbētu ilgākā laika periodā. **Likumprojekts paredz piemērot izņēmumus, ļaujot kvalificēties uzņēmumiem, kas saņēmuši investīcijas vismaz 150 000 *euro* apjomā, un pieprasīt atbalstu par diviem, secīgiem atbalsta programmas periodiem**. 2017.gada 7.februāra noteikumu Nr.74 “Jaunuzņēmumu atbalsta programmu pieteikšanas un administrēšanas kārtība” (turpmāk - MKN 74.) 20.pants nosaka, ka atbalsta programmas administrējošā iestāde (LIAA) visā atbalsta programmas periodā nodrošina jaunuzņēmumam piešķirtā *de minimis* atbalsta uzskaiti atbilstoši normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem, kā arī pēc atbalsta programmas beigām informē jaunuzņēmumu par faktiski piešķirto *de minimis* apmēru. Lai ievērotu Jaunuzņēmumu darbības atbalsta likuma 9. panta otrās daļas prasības ievērošanu par *de minimis* atbalsta maksimālo apmēru, arī gadījumos, ja atbalstu plānots piešķirt par diviem secīgiem periodiem uzreiz, MKN 74. 20.punktā jau tiek nodrošināts mehānisms, kā LIAA visā atbalsta saņemšanas periodā veic Jaunuzņēmumu darbības atbalsta likuma 9. panta otrās daļas prasības par *de minimis* atbalsta maksimālo apmēru pārbaudi. Izstrādājot grozījumus MKN 74 tiks papildināti ar prasību, gadījumos, kad uzņēmums piesakās uz diviem secīgiem atbalsta saņemšanas periodiem, pēc 12 mēnešiem pārbaudīt jaunuzņēmuma faktiski saņemto *de minimis* atbalstu. **Otrkārt**, lai veicinātu nepārprotamu Likuma 4.panta 3. un 4.apakšpunkta interpretāciju, Likumprojekts paredz skaidri noteikt, kādos periodos tiek piemēroti kvalifikācijas kritērijos noteiktie ieņēmumu no saimnieciskās darbības sliekšņi, attiecīgi pirmajos divos gados kopš jaunuzņēmuma reģistrēšanas komercreģistrā vērtējot ikgadējo 200 000 *euro* slieksni, savukārt no trešā līdz piektajam gadam kopš reģistrēšanas komercreģistrā, vērtējot 5 000 000 *euro* slieksni kumulatīvi.**Treškārt**, vispārpieņemta prakse, veicot investīcijas jaunuzņēmumos, ir apmaiņā pret ieguldījumu saņemt kapitāla daļas, ņemot vērā, ka riska kapitāla ieguldījums uzskatāms par t.s. “gudro naudu”, kas līdzās investīcijām nodrošina jaunuzņēmumu ar mentoru atbalstu un ekspertu konsultācijām, tādejādi veicinot jaunuzņēmuma izaugsmi. Likuma šī brīža redakcijā, pamatojoties uz tajā ietverto normu par kapitāldaļu atsavināšanu 4.panta 6.punktā, nevar kvalificēties tie jaunuzņēmumi, kuru kapitāldaļas tikušas atsavinātas, saņemot ieguldījumu no investoriem, kas likuma 5.panta pirmās daļas izpratnē neatbilst kvalificēta riska kapitāla investora definīcijai, kā arī gadījumos, ja kapitāldaļas kā papildus motivācija tikušas nodotas uzņēmuma darbiniekam, kas ir izplatīta prakse jaunuzņēmumos. Minētās tiesību normas mērķis sākotnēji un arī piedāvātajā redakcijā ir nepieļaut atbalsta programmu izmantošanu nodokļu optimizācijas nolūkos starp saistītajiem uzņēmumiem un Koncernu likuma izpratnē, tomēr liedz kvalificēties jaunuzņēmumiem, kas pēc būtības atbilst jaunuzņēmuma definīcijai.**Ceturtkārt**, būtiskākais kritērijs jaunuzņēmuma dalībai atbalsta programmās ir **saņemtais kvalificēta riska kapitāla investora ieguldījums** vismaz 30 000 *euro* apjomā, saskaņā ar Likuma 4.panta 1.punktu. Likuma 5.panta pirmā daļa nosaka, ka Kvalificēts riska kapitāla investors ir persona vai lietu kopība, kas reģistrēta kā alternatīvo ieguldījumu fonds Latvijā atbilstoši Alternatīvo ieguldījumu fondu un to pārvaldnieku likumam vai citā valstī atbilstoši līdzvērtīgam normatīvajam regulējumam par alternatīvo ieguldījumu fondu reģistrēšanu. Papildus ir noteikts, ka kvalificēts riska kapitāla investors pēdējo triju gadu laikā ir veicis agrīnās stadijas riska kapitāla ieguldījumu vismaz trijās komercsabiedrībās un vismaz 30 000 *euro* apmērā katrā, bet ne vairāk par 200 000 *euro* katrā, investora līdzdalībai nepārsniedzot 20 procentus no komercsabiedrības pamatkapitāla.Saskaņā ar Latvijas riska kapitāla asociācijas (turpmāk – LVCA) sniegto informāciju, Latvijas un pasaules praksē ieguldījumu apjoms jaunuzņēmumos arī agrīnās fāzēs pārsniedz likumā noteikto slieksni un ir robežās no 100 000 līdz 500 000 *euro*, atsevišķos gadījumos pārsniedzot arī šo slieksni, līdz ar to Likumā ietvertās normas liedz kvalificēties daļai riska kapitāla investoru, kas veikuši investīcijas Latvijas jaunzņēmumos, taču investīciju apjoms pārsniedz Likumā noteiktos slieksni. Līdz ar to **Likumprojekts paredz** saglabāt minimālo ieguldījuma slieksni 30 000 *euro* apmērā, bet **izslēgt maksimālo ieguldījuma slieksni**. Vienlaikus, pētot nozares praksi un faktiski veiktos riska kapitāla ieguldījumus, riska kapitāla investoru līdzdalība nereti pārsniedz likumā noteiktos 20%, līdz ar to likumprojekts paredz **paaugstināt slieksni līdz 30%.****Saskaņā ar nozares praksi agrīnas stadijas riska kapitāla ieguldījumus jaunuzņēmumos veic ne tikai alternatīvo ieguldījumu fondi un to pārvaldnieki, bet arī privātie investori** **(biznesa eņģeļi) un akcelerācijas programmas,** taču 5.panta pirmās daļas esošā redakcija liedz kvalificēties tādiem jaunuzņēmumiem, kas šādas investīcijas saņēmuši, ņemot vērā, ka 4.panta 6.punkta izpratnē notikusi kapitāldaļu atsavināšana. Ņemot vērā, ka pēc būtības šādi ieguldījumi atbilst agrīnas stadijas riska kapitāla ieguldījumam Likuma 1.panta 1.punkta izpratnē, turklāt jaunuzņēmumi, kuros šie subjekti veic ieguldījumus atbilst likuma mērķim, likumprojekts paredz, pirmkārt, definēt akcelerācijas pakalpojumus un biznesa eņģeļus, attiecīgi papildinot likuma 1.pantu ar 8. un 9.punktu, kā arī noteikt papildus kritērijus, pēc kuriem par kvalificētu riska kapitāla investoru uzskatāmas gan akcelerācijas platformas un biznesa eņģeļi, kuri veikuši agrīnas stadijas riska kapitāla ieguldījumus jaunuzņēmumos.1. Grozījumu projekts, pirmkārt, paredz definēt akcelerācijas programmas Likuma izpratnē. Proti, akcelerācijas programma ir īstermiņa apmācību programma, kurā tiek nodrošinātas ekspertu un mentoru konsultācijas, pircēju, piegādātāju, partneru un investoru piesaistīšanā ar mērķi izstrādāt, izpētīt, novērtēt, apstiprināt un attīstīt uzņēmuma produktu un biznesa darbības modeli un veicināt ieiešanu tirgū, kā arī tiek veiktas agrīnas stadijas riska kapitāla investīcijas. Papildus tam Likumprojekta 8.pants paredz definēt šo programmu atbilstības kritērijus kvalificēta riska kapitāla investora statusam attiecīgi tā ir komercsabiedrība, kura īsteno akcelerācijas programmas jaunuzņēmumiem un pēdējo 3 gadu laikā īstenojusi vismaz 3 akcelerācijas programmas un veikusi agrīnas stadijas riska kapitāla ieguldījumus vismaz 10 jaunuzņēmumos vismaz 15 000 *euro* apjomā, investora līdzdalībai nepārsniedzot 15 procentus no komercsabiedrības pamatkapitāla. Šādi kritēriji noteikti, vērtējot starptautiskās akcelerācijas platformas, kas darbojas šajā reģionā un investē jaunuzņēmumos (piemēram, “Buildit”, “Startup Yard”, “Techstars”, “Startup Sauna”). Jānorāda, ka vidēji reģiona akseleratori īsteno 1-2 akcelerācijas programmas gadā un lielākā daļa akseleratoru jaunuzņēmumos investē mazāk kā 15 000 *euro*, piemēram, “StartupWiseGuys” vidēji investē 20 000 *euro*, saņemot 8% kapitāldaļu, “Techstars” investē 18 000 *euro,* saņemot 6% kapitāldaļu, “Startupbootcamp” investē 15 000 *euro*, pretī saņemot pret 6-8% kapitāldaļu.

Vēršam uzmanību, ka ar akcelerācijas programmām tiek uzskatītas arī starptautiskas akcelerācijas programmas, ne tikai Ministru kabineta 2016.gada 12.aprīļa noteikumos Nr.226 “Noteikumi par akcelerācijas fondiem saimnieciskās darbības veicēju izveides, attīstības un konkurētspējas veicināšanai” minētie akcelerācijas fondi. 1. Agrīnā stadijā ieguldījumus jaunuzņēmumos veic arī biznesa eņģeļi, kuri izmantojot savus privātos līdzekļus, pieredzi un zināšanas veic ieguldījumus jaunuzņēmumā līdzīgi kā riska kapitāla fondi un akcelerācijas programmas. Likumprojekts paredz, pirmkārt, Likuma ietvaros sniegt biznesa eņģeļa definīciju: “biznesa eņģelis – persona, kura ir guvusi pieredzi uzņēmējdarbībā un no sev piederošiem finanšu līdzekļiem kā fiziska persona vai kā juridiska persona, kuras vienīgais kapitāldaļu turētājs ir šī persona visā atbalsta periodā, veic agrīnās stadijas riska kapitāla ieguldījumus”, kā arī noteikt kritērijus, pēc kuriem jaunuzņēmumi, kas saņēmuši biznesa eņģeļu investīcijas un atbilst likumā noteiktajai jaunuzņēmumu definīcijai, var pieteikties kādai no likumā noteiktajām atbalsta programmām. Proti, minētajai personai jābūt starptautiski atzītā biznesa eņģeļu tīkla biedram, jābūt kvalificētam kādā no ES un EEZ valsts atbalsta programmām, kā arī pēdējo 5 gadu laikā veikti agrīnas stadijas riska kapitāla ieguldījumus vismaz 2 komercsabiedrībās, kas nav ar biznesa eņģeli saistīta persona Komerclikuma 184.1 panta izpratnē, vismaz 15 000 *euro* apmērā, bet kopumā ne mazāk kā 60 000 *euro*, investora līdzdalībai nepārsniedzot 30 procentus no komercsabiedrības pamatkapitāla. Vienlaikus, izstrādājot grozījumus 2017.gada 7.februāra noteikumos Nr.74 “Jaunuzņēmumu atbalsta programmu pieteikšanas un administrēšanas kārtība” tiks noteikti iesniedzamie dokumenti, lai novērtētu biznesa eņģeļu atbilstību dalībai starptautiski atzītā biznesa eņģeļu tīklā, kā arī noteikti apliecinājuma dokumenti no biznesa eņģeļa, lai pierādītu, ka tas ir “kvalificējies kādā no Eiropas Savienības un Eiropas Ekonomiskās zonas valsts atbalsta programmām kā biznesa eņģelis.

Lai gan biznesa eņģelis pēc būtības ir fiziska persona, izplatīta starptautiska prakse ir, ka biznesa eņģeļi investē caur sev pilnībā piederošām juridiskām personām (t.i., caur kapitālsabiedrībām, kuras vienīgais kapitāla daļu turētājs ir šī fiziskā persona), tādejādi organizējot savu darbu un iesaistot algotu personālu, kas palīdz veikt un pārraudzīt investīcijas. Investējot kā juridiska persona, biznesa eņģelis var vieglāk caurskatīt savu darbību, ņemot vērā, ka tiek veikta grāmatvedības uzskaite un tiek gatavoti regulāri gada pārskati. Saskaņā ar LatBan sniegto informāciju 20 – 40 % biznesa eņģeļu Latvijā veic investīcijas caur juridiskām personām, tomēr tāpat norādāms, ka vienlaikus tie ir arī aktīvākie un profesionālākie biznesa eņģeļu tīkla pārstāvji. Ņemot vērā, ka biznesa eņģeļi tāpat kā citi kvalificēti riska kapitāla investori negūst tiešus ieguvumus no Jaunuzņēmumu atbalsta likumā paredzētajām atbalsta programmām, nav pamats uzskatīt, ka varētu tikt īstenota Uzņēmumu ienākumu nodokļa (turpmāk - UIN) plānošana caur mākslīgām struktūrām - īpaši ņemot vērā jauno UIN modeli. Tāpat norādāms, ka LIAA vērtējot biznesa eņģeļu atbilstību kvalificēta riska kapitāla investora statusam pēc būtības varēs pieprasīt apliecinājumus (kas tiks noteikti izstrādājot grozījumus 2017.gada 7.februāra noteikumos Nr.74 “Jaunuzņēmumu atbalsta programmu pieteikšanas un administrēšanas kārtība”), lai gūtu pilnīgu pārliecību par biznesa eņģeļa atbilstību likumprojekta 8.pantā minētajiem kritērijiem (Likuma 5.panta pirmās daļas 3.punkts), līdz ar to uz minēto kapitālsabiedrību atteiksies šīs pašas prasības par veiktajām investīcijām jaunuzņēmumos, kā arī pārējiem kvalifikācijas kritērijiem. Visbeidzot, 2017.gada 28. jūlijā Saeima apstiprināja nodokļu reformas likumu paketi, kopumā 11 likumprojektus, tai skaitā UIN) likumu, kurš spēkā stāsies 2018.gada 1.janvārī un paredz jaunu UIN nodokļa nomaksas kārtību. Proti atliktu UIN nomaksu līdz brīdim, kad peļņa tiek sadalīta dividendēs vai citādā veidā novirzīta citiem uzdevumiem, kas nenodrošina uzņēmuma turpmāku attīstību. Ņemot vērā, ka Jaunuzņēmuma darbības atbalsta likuma 4.panta 5.punktā pēc būtības noteikts jaunais UIN modelis, līdz ar to nepieciešams no likuma svītrot tiesību normas, kas paredz jaunuzņēmumam iespēju saņemt uzņēmuma ienākuma nodokļa atvieglojumus.  |
| 3. | Projekta izstrādē iesaistītās institūcijas | Ekonomikas ministrija |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta mērķa grupa ir jaunuzņēmumi, un saskaņā ar Latvijas Jaunuzņēmumu asociācijas Startin.lv datiem Latvijā uz 2017.gada 1.oktobri darbojas aptuveni 300 jaunuzņēmumi, kā arī investori, kas veic ieguldījumus jaunuzņēmumos agrīnās stadijās.  |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts neparedz ietekmi uz administratīvo slogu. Atbalsta programmu īstenošanu saskaņā ar Likuma 11.pantu nodrošinās Latvijas Investīciju un attīstības aģentūra. Noteikumu projekts paredz pozitīvu ietekmi uz tautsaimniecību, jo veicinās jaunuzņēmumu veidošanos.  |
| 3. | Administratīvo izmaksu monetārs novērtējums | Nav attiecināms  |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Līdz ar likumprojektā ietverto grozījumu stāšanos spēkā būs veikt grozījumus Ministru kabineta 2017.gada 7.februāra noteikumos Nr.74 “Jaunuzņēmumu atbalsta programmu pieteikšanas un administrēšanas kārtība”. |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts izstrādāts konsultējoties ar jaunuzņēmumu un riska kapitāla jomas ekspertiem ar mērķi pielāgot likuma normas reālajai nozares praksei un ņemot vērā darījumu specifiku un apjomu.  |
| 2. | Sabiedrības līdzdalība projekta izstrādē | Noteikumu projekts saskaņots ar jaunuzņēmumu ekosistēmas pārstāvjiem - Latvijas Jaunuzņēmumu asociāciju “Startin.lv”, Latvijas Biznesa eņģeļu tīklu, Latvijas Riska kapitāla asociāciju.  |
| 3. | Sabiedrības līdzdalības rezultāti |  Likumprojekts ir izstrādāts, ņemot vērā jaunuzņēmumus pārstāvošo organizāciju priekšlikumus. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ekonomikas ministrija un Latvijas Investīciju un attīstības aģentūra |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav.  |

Ministru prezidenta biedrs,

ekonomikas ministrs A.Ašeradens

Vīza:

Valsts sekretārs J.Stinka

Madara Ambrēna, 67013061

Madara.Ambrena@em.gov.lv